Дунейм щыхъыбархэр
Нобэ
♦Радиологием и дунейпсо махуэщ
♦КВН джэгукIэм и дунейпсо махуэщ. 1961 гъэм Москва и телевиденэм къигъэлъэгъуащ КВН программэм и япэ нэтыныр. Абы тращIыхьауэ, 2001 гъэ лъандэрэ къэрал зыбжанэм щагъэлъапIэ КВН-м и махуэр.
♦Урысейм къэрал кIуэцI IуэхухэмкIэ и органхэм я лэжьакIуэхэу зи къалэн зыгъэзащIэу хэкIуэдахэр ягу къыщагъэкIыж махуэщ
♦Баку и метром и лэжьакIуэхэм я махуэщ
♦Къэзахъстаным щагъэлъапIэ статистикэм и махуэр
♦Китайм и журналистхэм я махуэщ
♦1895 гъэм Баварием щыщ нэмыцэ физик Рентген Вильгельм Конрад къихутащ цIыхум и Iэпкълъэпкъым «зэпхрыплъыф» нур телъыджэхэр, иужькIэ «рентген бзийхэр» зыфIащар.
♦1903 гъэм хэIущIыIу ящIащ Голландием щыщ физиолог Эйнтховен Виллем электрокардиограф къызэригупсысар.
♦1917 гъэм Советхэм я II Урысейпсо съезд зэхэтащ. Абы хэIущIыIу щащIащ къэрал унафэр дяпэкIэ Советхэм зэращIынур, апхуэдэуи къыщащтащ мамырыгъэм, щIым ятеухуа декретхэр, къыщызэрагъэпэщащ ЦIыхубэ Комиссархэм я Совет, Ленин Владимир и пашэу.
♦1943 гъэм СССР-м и Совет Нэхъыщхьэм и Прези­диумым и унафэкIэ ягъэуващ «ТекIуэныгъэ» орденымрэ ЩIыхь орденым и нагъыщищымрэ.
♦УсакIуэ, джэгуакIуэ, Ленин орден зрата ХьэхъупащIэ Амырхъан къызэралъхурэ илъэси 137-рэ ирокъу.
♦Америкэ тхакIуэ, цIэрыIуэ дыдэ хъуа «Унесённые ветром» роман цIэрыIуэр зи IэдакъэщIэкI Митчелл Маргарет къызэралъхурэ илъэси 119-рэ ирокъу.
♦УФ-м щIыхь зиIэ и артист Жыгун Тимэ къызэралъхурэ илъэси 105-рэ ирокъу.
♦Дзэ къулыкъущIэ, Совет Союзым и Маршал, къэралым зыхъумэжыныгъэмкIэ и министру щыта Язов Дмитрий и ныбжьыр илъэс 95-рэ ирокъу.
♦Педагогикэ щIэныгъэхэм я доктор, профессор, ЩIДАА-м и академик, АР-м щIэныгъэмкIэ щIыхь зиIэ и лэжьакIуэ Шорэ Ибрэхьим къызэралъхурэ илъэс 95-рэ ирокъу.
♦Совет актёр, СССР-м и цIыхубэ артист Борисов Олег къызэралъхурэ илъэс 90 ирокъу.
♦Социалист Лэжьыгъэм и ЛIыхъужь Щауэ Iэхьед къызэралъхурэ илъэс 87-рэ ирокъу.
♦Франджы актёр, режиссёр цIэрыIуэ Делон Ален и ныбжьыр илъэс 84-рэ ирокъу.
♦Нидерландхэм щыщ футболист, УФ-м футболымкIэ и командэ къыхэхам и гъэсакIуэ нэхъыщхьэу щыта, Урысейм щIыхь зиIэ и тренер Хиддинк Гус и ныбжьыр илъэс 73-рэ ирокъу.
♦Политик, жылагъуэ лэжьакIуэ, МАТР-м и академик Жаным Руслан и ныбжьыр илъэс 72-рэ ирокъу.
♦Урысей актрисэ, УФ-м щIыхь зиIэ и артисткэ Германовэ Евдокие и ныбжьыр илъэс 60 ирокъу.
♦Урысей актёр, УФ-м и цIыхубэ артист Меньшиков Олег и ныбжьыр илъэс 59-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градус 15 - 18, жэщым градуси 5 - 7 щыхъунущ.
Лъэпкъ Iущыгъэ:
КъуэфI и анэ гуфIэ щигъащIэркъым.
Зыгъэхьэзырар ЖЬЭКIЭМЫХЪУ Маринэщ.
